Gedagte vir die dag: God het 'n afkeer aan geestelike hoogmoed | Maroela Media
Jy, waarom veroordeel jy dan jou broer? En jy, waarom verag jy jou broer? Ons sal tog almal voor die regterstoel van God moet verskyn … Elkeen van ons sal dus oor homself aan God rekenskap moet gee. (Romeine 14:10, 12)
'n Tyd terug vertel 'n vrou vir my dat die ergste verwerping wat sy nog ooit beleef het van "kerkmense" gekom het. Ek het al soveel keer met mense te doen gekry wat sê Christene wat gedurig oordeel het hulle uit die kerk gedryf, of hulle het die woorde gebruik: "Ek het in die kerk seergekry en daarom gaan ek nie meer soontoe nie." Dit is hartseer om te dink dat mense kerk toe gaan om God se liefde daar te vind en dan eerder te doen kry met mensgemaakte reëls en veroordeling van Christene.
Soms gebeur dit wanneer mense 'n geestelike verdieping in hulle verhouding met God beleef, hulle dan begin dink hulle is "meer Christelik" as ander gelowiges – sulke mense sien dikwels neer op ander en is baie vinnig om te oordeel. Paulus waarsku gereeld in sy briewe teen dié soort optrede. Hy beklemtoon ons is nie bevoeg om te oordeel nie. Die oordeel kom God toe vir wie selfs mense se motiewe nie verborge is nie.
Geestelike hoogmoed bring maklik skeuring onder Christene en vernietig die liefde wat veronderstel is om tussen kinders van die Here te heers. Ek en jy ken nie die kamers van ons medegelowiges se hart nie, ons weet nie regtig hoe hulle verhouding met God lyk nie en daarom kan ons nie daaroor oordeel nie. Ons moet eerder sorg dat ons doen wat die Here van ons verwag, want ons sal oor ons eie doen en late rekenskap moet gee.
En ja, al stem ons nie altyd saam met alles wat ander gelowiges glo of doen nie, gee dit ons nie die reg om op hulle neer te sien of hulle te veroordeel nie. God verwag nie van ons om almal se oortuigings goed te keur nie. Hy verwag wel van ons om mekaar lief te hê.
Goeie more ja ek het ook seergekry in die kerk en sommer baie ook.Gelukkig het God my bygstaan en ek is verlos van die dinge wat my seergemaak het .Prys die Here daar voor.Geseende dag vir almal ?
Die Woord van God is in ons eie taal aan ons gegee om te lees, te bestudeer en oor te dra aan ander. Ons moet nie altyd agter die liefde skuil om nie God se opdrag uit te voer nie. As ons iemand iets teenstrydig met die Woord van God sien doen is ons nie noodwendig hoogmoedig om die person tereg te wys nie. Die Woord van God waarsku ons ernstig in Esegiel 33. Laat Hy nie die bloed van die goddelose van ons hoof ys deur ons nie die goddelose gewaarsku het nie. Laat hy wat 'n oor het… Lees meer »
My dierbare pa was so seergemaak deur die kerk dat dit hom van God vervreem het. Hy is oorlede sonder versoening met God. As kind het ek dus nie kerk toe gegaan nie en ek het my kind ook nie laat kerk toe gaan nie. Dus 3 Generasies vervreem van God as gevolg van hoogmoed, oordeel, leuens en skinderstories.
Ek het na 'n nuwe dorp verhuis en sukkel baie met vroulike gemeentelede se jaloesie in die nuwe kerk. Hulle is minstens 30 jaar ouer as ek en behandel my asof ek hulle mans wil steel (ek is alleen). Ek het verlede Sondag een se hand 'n drukkie gegee toe staan sy op en gaan was haar hande. Sy het my so aangegluur ek voel al heel week sleg. Bid asseblief vir my mede gelowiges en kinders van God, ek kry swaar daar en is op die punt om die kerk maar te groet.
Ons is 'n bly mense. Ons word nie outomaties gelyk aan God omdat ons in Hom glo nie. Geestelike hoogmoed kan jou aan beide laat laat eindig. Die "ek is reg" kan veroorsaak dat jy of dink die "kerkmense" is altyd reg of dat die "kerkmense" altyd verkeerd is. Een van die belangrikste boodskappe wat Jesus telkens herhaal het is dat ons mekaar moet vergewe. Jy kan die balk in die oog hê maak nie saak aan watter kant jy staan nie. Ironies genoeg (dalk eerder 'n les wat God aan ons leer) eindig elkeen van ons telkens aan beide… Lees meer »